ลุ้น SET เช้ารีบาวด์ เล็งรับปัจจัยบวกเปิดปท.วันนี้-ราคาน้ำมันปรับขึ้นหนุน
ลุ้น SET เช้ารีบาวด์ เล็งรับปัจจัยบวกจากเปิดประเทศวันนี้วันแรก และราคาน้ำมันดิบเมื่อวันศุกร์ที่ผ่านมาปรับตัวขึ้น หนุน
1 พ.ย. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้มีโอกาสที่จะรีบาวด์ขึ้นได้แต่ไม่มาก เป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก เช่นเดียวกับดาวโจนส์เมื่อศุกร์ที่ผ่านมาก็ปรับตัวขึ้น โดยตลาดบ้านเรามีปัจจัยบวกจากการเปิดประเทศวันนี้วันแรก แต่ก็ต้องรอดูจะมีความคึกคักมากแค่ไหน และราคาน้ำมันดิบเมื่อวันศุกร์ที่ผ่านมาก็ปรับตัวขึ้นด้วย
อย่างไรก็ดี ยังต้องติดตามผลการประชุมธนาคารกลางสหรัฐฯ (เฟด) ที่จะมีขึ้นในวันที่ 2 – 3 พ.ย.นี้ และการประชุมกลุ่มโอเปกพลัสที่จะมีขึ้นในวันที่ 4 พ.ย.นี้ ซึ่งทั้งสองการประชุมเป็นตัวชี้ทิศทางตลาดหุ้น
นอกจากนี้ ตลาดบ้านเราปรับตัวลงไปพอควรแล้วเมื่อสัปดาห์ที่แล้ว และเมื่อวันศุกร์ที่ผ่านมากองทุนก็เริ่มซื้อ แต่นักลงทุนต่างประเทศขายก็คงมาจากการปรับพอร์ตตามการปรับลด QE ก็ได้ ซึ่งตลาดฯก็ได้รับรู้ไปบ้างแล้ว โดยสัปดาห์นี้มองว่าตลาดฯคงจะผันผวนตามผลประชุมเฟด
อย่างไรก็ดีพร้อมให้แนวรับ 1,620 – 1,615 จุด ส่วนแนวต้าน 1,630 – 1,634 จุด
 
 